CELEX: 32011D1015(01)
Language: el
Date: 2011-10-14 00:00:00
Title: Απόφαση της Επιτροπής, της 14ης Οκτωβρίου 2011 , για τη σύσταση της ομάδας εθνικών εμπειρογνωμόνων άνθρακα (ΕΕΑ)

15.10.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 304/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Οκτωβρίου 2011
   για τη σύσταση της ομάδας εθνικών εμπειρογνωμόνων άνθρακα (ΕΕΑ)
   2011/C 304/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης (ΣΛΕΕ),
   Εκτιμώντας τα ακόλουθα:
   
               (1)
            
            
               Το άρθρο 194 της ΣΛΕΕ προβλέπει ότι η πολιτική της Ένωσης στον τομέα της ενέργειας, σε πνεύμα αλληλεγγύης μεταξύ κρατών μελών, έχει ως στόχο να διασφαλίζει τη λειτουργία της αγοράς ενέργειας και τον ενεργειακό εφοδιασμό της Ένωσης.
            
         
               (2)
            
            
               Η ανακοίνωση της Επιτροπής, της 10ης Νοεμβρίου 2010«Ενέργεια 2020: Μια στρατηγική για την ανταγωνιστική, αειφόρο και ασφαλή ενέργεια» (1), ενώ διατυπώνει ότι τα κράτη μέλη δεν έχουν εξαλείψει ακόμη τις περιβαλλοντικά επιβλαβείς επιδοτήσεις, αναγνωρίζει παράλληλα τη δυνατότητα περαιτέρω ανάπτυξης των ενδογενών πόρων ορυκτών καυσίμων της ΕΕ με στόχο να εξασφαλιστεί ότι οι επιχειρήσεις και οι καταναλωτές της Ευρώπης θα επιτυγχάνουν ακίνδυνη, διασφαλισμένη και αειφόρο ενέργεια σε ανταγωνιστικές τιμές.
            
         
               (3)
            
            
               Στην απόφαση του Συμβουλίου 2010/787/ΕΕ ορίζεται η σταδιακή μέχρι την 31η Δεκεμβρίου 2018 κατάργηση των επιχορηγήσεων για την παραγωγή άνθρακα από μη ανταγωνιστικά ορυχεία.
            
         
               (4)
            
            
               Λαμβάνοντας υπόψη το μερίδιο του άνθρακα στο μίγμα του ευρωπαϊκού ενεργειακού εφοδιασμού, είναι σκόπιμο να συστήσει η Επιτροπή μια ομάδα εμπειρογνωμόνων που θα την επικουρεί στην παρακολούθηση των αγορών άνθρακα και θα παρέχει τη δυνατότητα συνεχούς ανταλλαγής πληροφοριών μεταξύ των κρατών μελών και της ΕΕ.
            
         
               (5)
            
            
               Στη βάση των οριζόμενων από το άρθρο 8 του κανονισμού (ΕΚ) αριθ. 405/2003 του Συμβουλίου, της 27ης Φεβρουαρίου 2003, σχετικά με την κοινοτική παρακολούθηση των εισαγωγών λιθάνθρακα καταγωγής τρίτων χωρών (2) μια ομάδα εμπειρογνωμόνων άνθρακα — οι εθνικοί εμπειρογνώμονες άνθρακα (ΕΕΑ) — συνεδρίαζε σε τακτά χρονικά διαστήματα απο το 2003 έως το 2010.
            
         
               (6)
            
            
               Στις 31 Δεκεμβρίου 2010 έληξε η ισχύς του κανονισμού (ΕΚ) αριθ. 405/2003 χωρίς ο κανονισμός αυτός να αντικατασταθεί.
            
         
               (7)
            
            
               Αποβλέποντας στη συνέχιση εντός της ομάδας ΕΕΑ του πνεύματος καλής συνεργασίας που έχει αποκατασταθεί για τους σκοπούς του κανονισμού (ΕΚ) αριθ. 405/2003, η νέα ομάδα εμπειρογνωμόνων στον τομέα του άνθρακα θα λάβει την ίδια ονομασία.
            
         
               (8)
            
            
               Η ομάδα ΕΕΑ θα πρέπει να συνεχίσει το έργο διευκόλυνσης της συνεργασίας και των διαβουλεύσεων μεταξύ των αρχών των κρατών μελών που έχουν την ευθύνη σε ζητήματα ενεργειακής πολιτικής που συνδέονται με τον άνθρακα αφενός και της Επιτροπής αφετέρου, για όλες τις πτυχές της αλυσίδας προστιθεμένης αξίας του άνθρακα χωρίς παράλληλα να σημειώνεται αλληλεπικάλυψη με τις εργασίες άλλων, ειδικών συμβουλευτικών ομάδων που συγκροτούνται από την Επιτροπή.
            
         
               (9)
            
            
               Περαιτέρω, η ομάδα ΕΕΑ θα πρέπει να διευκολύνει, σε σύνδεση με τον ευρύτερο διάλογο μεταξύ των ενδιαφερομένων κύκλων σε θέματα ενέργειας, την ανταλλαγή ορθών πρακτικών στον τομέα της παραγωγής και χρήσης άνθρακα χωρίς να επικαλύπτεται το έργο των ήδη υφιστάμενων ομάδων εμπειρογνωμόνων και άλλων ομάδων, συμπεριλαμβανομένων εκείνων που έχουν συσταθεί με νομοθετικές πράξεις, και ταυτόχρονα με πλήρη σεβασμό των κανόνων περί ανταγωνισμού και κρατικών ενισχύσεων που προβλέπονται από τα άρθρα 101 έως 109 της ΣΛΕΕ, καθώς και από την απόφαση του Συμβουλίου 2010/787/ΕΕ.
            
         
               (10)
            
            
               Η ομάδα ΕΕΑ θα πρέπει να απαρτίζεται από τις αρχές των κρατών μελών που είναι αρμόδιες επί θεμάτων ενεργειακής πολιτικής συναφών με τον άνθρακα. Οι εν λόγω αρχές ορίζουν τους εκπροσώπους τους.
            
         
               (11)
            
            
               Ειδικά όσον αφορά την ανταλλαγή ορθών πρακτικών και προκειμένου, κατά περίπτωση, οι οικείες τεχνικές και ρυθμιστικές αρχές των κρατών μελών να συμμετέχουν στις συνεδριάσεις της ομάδας ΕΕΑ, εμπειρογνώμονες εκτός της ομάδας αυτής, περιλαμβανομένων των εκπροσώπων των εν λόγω αρχών, θα μπορούν να συμμετέχουν στις συνεδριάσεις της ομάδας ΕΕΑ σε ad hoc βάση.
            
         
               (12)
            
            
               Θα πρέπει να θεσπιστούν κανόνες σχετικά με τη δημοσιοποίηση πληροφοριών από τα μέλη της ομάδας ΕΕΑ και τους εκπροσώπους τους.
            
         
               (13)
            
            
               Τα δεδομένα προσωπικού χαρακτήρα που αφορούν τα μέλη της ομάδας ΕΕΑ θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα απόφαση συστήνεται η ομάδα εθνικών εμπειρογνωμόνων άνθρακα, εφεξής αναφερόμενη ως «η ομάδα ΕΕΑ».
   Άρθρο 2
   Καθήκοντα
   Έργο της ομάδας ΕΕΑ είναι:
   
               α)
            
            
               να επικουρεί την Επιτροπή στην παρακολούθηση των εξελίξεων στις αγορές άνθρακα·
            
         
               β)
            
            
               να αποκαθιστά τη συνεργασία και να διασφαλίζει την τακτική διαβούλευση μεταξύ των αρχών των κρατών μελών που έχουν την ευθύνη σε ζητήματα ενεργειακής πολιτικής που συνδέονται με τον άνθρακα αφενός και της Επιτροπής αφετέρου, επί θεμάτων συναφών με τις πτυχές της αλυσίδας προστιθεμένης αξίας του άνθρακα, περιλαμβανομένων των περιπτώσεων παύσης λειτουργίας ορυχείων·
            
         
               γ)
            
            
               να επιτυγχάνει την ανταλλαγή εμπειριών και ορθών πρακτικών στον τομέα της παραγωγής και χρήσης άνθρακα.
            
         Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα ΕΕΑ επί παντός θέματος συναφούς με κάθε πτυχή της αλυσίδας προστιθεμένης αξίας του άνθρακα.
   Άρθρο 4
   Μέλη και ορισμός των μελών
   1.   Η ομάδα ΕΕΑ απαρτίζεται από από τις αρχές των κρατών μελών που είναι αρμόδιες επί θεμάτων ενεργειακής πολιτικής συναφών με τον άνθρακα.
   2.   Οι αρχές των κρατών μελών ορίζουν τους εκπροσώπους τους.
   3.   Οι ονομασίες των αρχών των κρατών μελών δημοσιεύονται στο Μητρώο ομάδων εμπειρογνωμόνων και άλλων παρεμφερών οργάνων της Επιτροπής («το μητρώο»).
   Άρθρο 5
   Λειτουργία
   1.   Η ομάδα ΕΕΑ προεδρεύεται από εκπρόσωπο της Επιτροπής.
   2.   Σε συμφωνία με τις υπηρεσίες της Επιτροπής, η ομάδα ΕΕΑ μπορεί να ιδρύει υποομάδες για την εξέταση ειδικών ζητημάτων και ειδικότερα θέματα ανταλλαγής ορθών πρακτικών, βάσει εντολής καθηκόντων που καθορίζει η ομάδα ΕΕΑ. Οι εν λόγω υποομάδες διαλύονται αμέσως μετά την εκπλήρωση της αποστολής τους.
   3.   Ο εκπρόσωπος της Επιτροπής μπορεί να προσκαλέσει εμπειρογνώμονες εκτός της ομάδας ΕΕΑ με ειδικές γνώσεις σε ένα θέμα της ημερήσιας διάταξης, προκειμένου να συμμετάσχουν εκτάκτως στις εργασίες της ομάδας ΕΕΑ ή των υποομάδων σε ad hoc βάση. Επιπλέον, ο εκπρόσωπος της Επιτροπής μπορεί να απονέμει καθεστώς παρατηρητή σε άτομα, σε οργανώσεις, όπως αυτές ορίζονται στον κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων, και σε υποψήφιες για προσχώρηση χώρες.
   4.   Τα μέλη των ομάδων εμπειρογνωμόνων και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, τηρούν τις διατάξεις περί επαγγελματικού απορρήτου που προβλέπονται από τις συνθήκες και τους εκτελεστικούς τους κανονισμούς, καθώς και τους κανόνες ασφαλείας της Επιτροπής για την προστασία διαβαθμισμένων πληροφοριών ΕΕ, οι οποίοι προβλέπονται στο παράρτημα του εσωτερικού κανονισμού της Επιτροπής (4). Σε περίπτωση που παραβούν τις εν λόγω διατάξεις, η Επιτροπή μπορεί να λάβει όλα τα κατάλληλα μέτρα.
   5.   Οι συνεδριάσεις των ομάδων εμπειρογνωμόνων και των υποομάδων πραγματοποιούνται στα γραφεία της Επιτροπής. Η Επιτροπή παρέχει γραμματειακή υποστήριξη. Στις συνεδριάσεις της ομάδας ΕΕΑ και των υποομάδων μπορούν να συμμετέχουν και άλλοι υπάλληλοι της Επιτροπής που είναι ενδιαφερόμενοι από τις εργασίες τους.
   6.   Η ομάδα ΕΕΑ δύναται να θεσπίσει τον εσωτερικό της κανονισμό με βάση τους πρότυπους διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει τις σχετικές πληροφορίες για τις δραστηριότητες της ομάδας ΕΕΑ είτε με καταγραφή τους στο μητρώο ή μέσω ενός συνδέσμου του μητρώου που οδηγεί σε ειδικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας ΕΕΑ και των υποομάδων της δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα διαμονής των συμμετεχόντων στις δραστηριότητες της ομάδας ΕΕΑ και των υποομάδων της αποδίδονται από την Επιτροπή σύμφωνα με τις προβλεπόμενες εντός της Επιτροπής διατάξεις.
   3.   Οι εν λόγω δαπάνες επιστρέφονται εντός των ορίων των διαθέσιμων πιστώσεων που διατίθενται στο πλαίσιο της ετήσιας διαδικασίας κατανομής των πόρων.
   
      Βρυξέλλες, 14 Οκτωβρίου 2011.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  COM(2010) 639 τελικό.
   
      (2)  ΕΕ L 62 της 6.3.2003, σ. 1.
   
      (3)  ΕΕ L 8 της 12.1.2001, σ. 1.
   
      (4)  ΕΕ L 308 της 8.12.2000, σ. 26 όπως τροποποιήθηκε με την απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της, (ΕΕ L 317 της 3.12.2001, σ. 1).